**Pytón mriežkovaný** alebo **pytón mriežkavý** (lat. Broghammerus reticulatus) je nejedovatý had z rodu Broghammerus, ktorý obýva juhovýchodnú Áziu. Je to najdlhší zdokumentovaný had na svete – v roku 1912 zabili na ostrove Celebes pytóna, ktorý meral rekordných 9,76 metrov.

Opis
----

Vyznačuje sa žltým alebo svetlohnedým telom s tmavými znakmi, ktoré pripomínajú mriežky (odtiaľ meno) a nápadnými jamkami s tepelnými senzormi pozdĺž čeľusti. Pytón mriežkovaný sa dožíva okolo 30 rokov.

### Dĺžka

Je to najdlhší zdokumentovaný had na svete. Rekordný jedinec bol zabitý v roku 1912 na ostrove Celebes a meral 9,76 m. Zároveň je to aj najdlhší chovaný had v zajatí. V Pittsburghskej Zoo merala samica pytóna, menom Colossus, ktorá tam žila v rokoch 1949 až 1963 8,99 m a vážila 172 kg.

### Váha

Pytón mriežkovaný je jeden z najťažších hadov na svete (ťažšia je asi len anakonda tmavá). Dosahuje váhy až 200 kg.

Výskyt
------

Broghammerus reticulatus obýva juhovýchodnú Áziu a tieto štáty: Indonézia, Bangladéš, Brunej, Kambodža, India, Laos, Malajzia, Mjanmarsko, Filipíny, Singapur, Thajsko a Vietnam.

Správanie
---------

Viac sa zdržuje na súši ako vo vode, hoci dobre pláva. Len zriedkavo sa vzďaľuje od svojho hniezda.

Potrava
-------

Jeho potravu tvoria vtáky a cicavce. Vyskytli sa aj prípady, kedy zaútočil, či dokonca zabil a zožral človeka.

Rozmnožovanie
-------------

Samica kladie 30 - 50 vajec do dutín stromov alebo dier v zemi a potom ich opatruje. Málokedy sa od svojej znášky vzďaľuje. Inkubačná doba môže byť až 90 dní, po ktorej sa z vajec liahnu mladé jedince, dlhé až 70 cm.

Ohrozenie
---------

Je často lovený pre svoju kožu, preto sú veľké jedince raritné.

Chov v zajatí
-------------

Chov pytóna mriežkovaného si vyžaduje veľké terárium s vodnou nádržou v ktorej sa denne vymieňa voda. Denná teplota v teráriu by sa mala pohybovať v rozmedzí 25 – 32 °C, odporúčaná nočná teplota medzi 21 – 26 °C.

Keďže dospelé jedince dorastajú do dĺžky presahujúcu tri metre, ich chov je na území Slovenska upravený *Vyhláškou Ministerstva pôdohospodárstva a rozvoja vidieka SR o chove nebezpečných živočíchov č. 143/2012 Z.z.*, ktorá ukladá chovateľom rôzne povinnosti, napríklad nároky na chovný priestor a jeho zabezpečenie. Ide o druh, ktorý pre svoju veľkosť, ale aj útočnú povahu nie je vhodný pre začiatočníkov, ani do bytových podmienok, ale skôr do zoologických záhrad a špecializovaných zariadení, kde s ním dokážu bezpečne manipulovať a poskytnúť mu dostatok priestoru. Ide o mimoriadne silné zviera, preto sa pri manipulácii s ním z bezpečnostných dôvodov vyžaduje súčinnosť minimálne dvoch osôb.

Poddruhy
--------

Poznáme tri poddruhy pytóna mriežkovaného:

* Broghammerus reticulatus reticulatus
* Broghammerus reticulatus saputrai
* Broghammerus reticulatus jampeanus

Galéria
-------

* Pytón mriežkovaný, Wilmingtonové serpentárium.Pytón mriežkovaný, Wilmingtonové serpentárium.
* Albín pytóna mriežkovaného, Jakarta, Indonézia.Albín pytóna mriežkovaného, Jakarta, Indonézia.
* Broghammerus reticulatus, Belgicko.Broghammerus reticulatus, Belgicko.

Referencie
----------

1. ↑  IUCN Red list 2011.09. Prístup 24. jún 2022
2. ↑  Pytón mriežkovaný - informácie na herpetologickom webe Hady.sk

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Pytón mriežkovaný**
* Spolupracuj na Wikidruhoch Wikidruhy ponúkajú informácie na tému **Pytón mriežkovaný**

Literatúra
----------

* BURNIE, David; KOVÁČ, Vladimír, a kol. *Zviera: Obrazová encyklopédia živočíšnej ríše*. Bratislava : Ikar, 2002. ISBN 80-551-0375-5.

Externé odkazy
--------------

* Hady.sk - informácie o hadoch a herpetológii

Zdroj
-----

* *Tento článok je čiastočný alebo úplný preklad článku Netzpython na nemeckej Wikipédii.*